Hizbollah-leder taler etter drapene på Hamas-topper: – Vi vil aldri forlate våpnene
I en tale onsdag fordømte Hizbollah-leder Hasan Nasrallah (63) gravplass-angrepet i Iran og roste houthiene for angrep i Rødehavet. – Israels image som et demokrati har falt humant, moralsk og juridisk, sa Nashrallah i talen, skriver Al Jazeera. Han uttalte videre at 7. oktober-angrepet «har svekket Israel» og fremhevet nyere meningsmålinger som viser at unge amerikanere støtter palestinerne. – Dette vil ha en stor effekt på konflikten, uttalte Nasrallah. Talen kommer dagen etter at Hamas-nestleder Saleh al-Arouri og to andre Hamas-topper ble drept i et angrep i Beirut tirsdag 2. januar. Onsdag 3. januar ble i tillegg minst 103 mennesker drept i eksplosjoner nær en gravlund i Kerman i Iran.  Angrepet skjedde da det ble avholdt en minneseremoni for Quassam Soleimani, den tidligere lederen av Revolusjonsgardens elitestyrke, som ble drept i et amerikansk droneangrep i Irak i januar 2020. Årsaken til eksplosjonene er ikke kjent, men også dette angrepet øker det eskalerende spenningsnivået i Midtøsten. Politiske eksperter forventer at han skal adressere begge angrepene, skriver The Washington Post.  Israel som hovedfiende Den forventningen levde Hizbollah-lederen opp til: Nasrallah kalte Beirut-angrepet tirsdag for «en stor, farlig kriminell handling som vi ikke kan la forbigå i stillhet», skriver Reuters. Hizbollah og Hamas har historisk begge hatt Israel som sin hovedfiende, men med ulikt utgangspunkt: Hezbollah-bevegelsen identifiserer seg som sjiamuslimsk, mens Hamas hovedsakelig har sunnimuslimer som medlemmer. Berømmet angrep i Rødehavet I talen onsdag omtalte Hizbollah-lederen Quassam Soleimani, som en «martyrleder». At nettopp Soleimani blir nevnt, indikerer at Hizbollah-lederen fordømmer angrepet i Kerman.  – Vi vil aldri forlate våpnene, sa Nasrallah i talen. Han gikk så videre til å uttrykke kondolanser og gratulasjoner til de døde i angrepet, som Nasrallah omtalte som martyrer. Han fordømte også angrepene mer direkte og hevdet at martyrenes død vil gagne Midtøsten. – Deres ofre og deres tålmodighet vil kun resultere i en stor og velsignet og prisverdig fremgang som vil gagne Palestina, Libanon, Syria, Irak, Jemen og Iran og hele regionen eller nasjonen, sa Nasrallah videre. Han uttrykket støtte til «motstandsbevegelser i regionen og til statene i motstandsaksen». Nasrallah berømmet videre houthiene for å ha angrepet skip i Rødehavet. Hizbollah-sjefen ramset opp skritt tatt av grupper over hele regionen mot Israel, men han roste spesielt houthiene for å ha angrepet Israel-tilknyttede fartøyer i Rødehavet. –Det kvalitative, effektive, store skrittet skjedde i Rødehavet, sa Nasrallah. Tok til motmæle USA, Storbritannia og elleve andre land gikk ut med en felles erklæring etter Hizbollah-lederens tale. Der fordømte de angrepene i Rødehavet: – Vi ber om umiddelbar avslutning av ulovlige houthiangrep mot kommersielle fartøyer i Rødehavet og ulovlig tilbakeholding av fartøy og mannskap, sier landene i uttalelsen. Onsdag kveld fordømmer EU eksplosjonene i Iran og kaller dem en terrorhandling, skriver NTB. – EU fordømmer på det aller sterkeste dagens bombeangrep i byen Kerman i Iran og uttrykker solidaritet med det iranske folk, heter det i en uttalelse fra en talsperson ved kontoret til EUs utenrikssjef Josep Borrell.  – Denne terrorhandlingen har ført til et sjokkerende antall sivile døde og sårede. Barth Eide frykter fordriving av palestinere Drapet på Hamas-lederne i Beirut er bekreftet av Hamas, ifølge nyhetsbyrået Reuters. Angrepet øker sjansen for storkrig, uttalte seniorforsker Jørgen Jensehaugen i et intervju med VG etter angrepet. Også utenriksminister Espen Barth Eide (Ap) er bekymret for en mulig eskalering i Midtøsten.  Han reagerer også kraftig på uttalelser fra israelske regjeringsmedlemmer om å bosette palestinere utenfor Gaza og gjenetablere israelske bosetninger på Gazastripen. Dette vil i praksis være en fordriving av palestinere fra Gaza. – Dersom Israel gjorde dette, ville det vært en åpenbar forbrytelse mot menneskeheten, sa utenriksministeren i Stortinget onsdag formiddag.
Hizbollah-leder Hasan Nasrallah fordømmer gravplass-angrepet i Iran under en tale onsdag 3. januar 2024. Nasrallah kaller angrepet i Beirut for en «farlig kriminell handling». Angrepet skjedde under minneseremoni for tidligere iransk militærleder som ble drept i 2020. Hizbollah-lederen roser i talen houthier for angrep mot israelskregistrerte skip i Rødehavet. Storbritannia og elleve andre land fordømmer angrepene i Rødehavet.